***Kommandør Treholt & Ninjatroppen*** (tidligere tittel: *Nytt norsk håp*) er en norsk film som hadde premiere den 13. august 2010. Den ble regissert og skrevet av Thomas Cappelen Malling, og er hans debutfilm. Filmen er basert på Mallings bok *Kommandør Arne Treholts Ninjateknikk II – usynlighet i strid 1978* fra 2006, og er en fiktiv handling om «hvordan kommandør Arne Treholt og hans ninjatropp berget Norge under den kalde krigen».

Bakgrunn
--------

Filmen er løst basert på historien til den norske politikeren og diplomaten Arne Treholt, som i 1985 ble dømt for landsforræderi og spionasje på vegne av Sovjetunionen og Irak. I 2006 skrev forfatter Thomas Cappelen Malling boken *Ninjateknikk II. Usynlighet i strid. Av Arne Treholt*, som gir seg ut for å være en militær feltmanual i ninjateknikker fra 1978, skrevet av «kommandør Arne Treholt». Boken har fått en slags kultstatus og har solgt i om lag 5 000 eksemplarer.

I desember 2008 ble det annonsert at Norsk filminstitutt ville gi støtte til en film av Cappelen Malling med 10 millioner kroner, det til tross for at forfatteren ikke hadde noen tidligere erfaring fra filmindustrien. Hans bok gir grunnlaget for filmen, hvor et Parallelt univers med kommandør Treholt leder en gruppe ninjaer underlagt Kong Olav V for å kjempe mot Sovjetunionen. Cappelen Malling beskriver filmen som «alternativ historie», men i form av at all historie er alternativ. Arne Treholt har angivelig gitt sin tillatelse til både boken og filmen.

Filmens arbeidstittel var *Nytt norsk håp*, og det totale budsjettet var på 19 millioner kroner. Innspillingen startet i mai 2009 og det ble fra Norsk filminstitutt bevilget 10 millioner kroner i produksjonsstøtte. Filmen vant Kanonprisen 2010 i klassen beste produksjonsdesign ved Are Sjaastad og var dessuten nominert i klassen beste nyskaper ved regissør og manusforfatter Thomas Cappelen Malling.

Handling
--------

Filmens handling er lagt rett før Arne Treholts arrestasjon i 1984, og gir en alternativ handling om hvordan «kommandør Arne Treholt» og hans Ninjatropp redder Norge under den kalde krigen. Grupperinger i Norge kalt Stay Behind blir finansiert av CIA og planlegger å gjennomføre en rekke falske terroraksjoner mot norske mål for å opprettholde frykten for krig mot Sovjetunionen. HM Kongens Ninjatropp, under ledelse av kommandør Arne Treholt, har sin base på idylliske Gressholmen ute i Oslofjorden og blir en slags motpol til Stay Behind-grupperingene da de flere ganger redder landet fra krig mot landet fra øst. Treholt har et personlig forhold til Kong Olav, og Ninjatroppen er sammensatt av ulike personligheter med ulike fagfelt.

Ninjatroppen gjennomsøker først hver eneste fjord etter sovjetiske ubåter da presseoppslag om mulige observasjoner gjorde at alle var på utkikk etter ubåter. Deretter gjør de det de kan for å forhindre sabotasje både på norske installasjoner i Nordsjøen og på fastlandet. Stay Behind, under streng ledelse av Otto Meyer, erfarte stadig at deres sabotasje- og terrorplaner ble mislykket som følge av Ninjatroppen og iverksetter dermed en ordre om å uskadeliggjøre kommandør Treholt.

Filmen tar i bruk flere virkelige hendelser og aktuelle film- og nyhetsklipp fra Norge på 1980-tallet, som blir flittig brukt underveis for å underbygge handlingen. Filmen tar også i bruk spesialeffekter kjent fra 1980-tallet, i tillegg til at påføringene av disse er «gjort bevisst dårlige» og synlige for seeren, noe som gjør sitt til å skape en spesiell ramme rundt filmen. Det blir også brukt en rekke modelleringer, som i form kan minne om Flåklypa Grand Prix fra 1975.

Rollebesetning
--------------

* Mads Ousdal: som kommandør Arne Treholt
* Jon Øigarden: som «Otto Meyer»
* Linn Stokke: som «Ragnhild Umbraco»
* Amund Maarud: som «Humla»
* Trond-Viggo Torgersen: som HM Kong Olav V
* Dean Erik Andersen: som «Kjettingen»
* Terje Strømdahl: som «David Friedland»
* Glenn Martinus Grimstad Olsen: som «Svarte-Per»
* Øyvind Venstad Kjeksrud: som «Øystein Fjellberg»
* Henrik Horge: som «Kusken»
* Kristoffer Jørgensen: som «Tromsø»
* Helge Korsnes: som «Han som sover»

Referanser
----------

1. ↑  Nytt norsk håp Arkivert 24. juli 2011 hos Wayback Machine. hos Norsk filmfond (Besøkt 14. august 2010)
2. ↑  NRK.no – Ninjafilm om Arne Treholt (Publisert 18. desember 2008, besøkt 14. august 2010)
3. ↑  Halvor, Elvik (14. desember 2008). «Treholts svik, på nytt». Dagbladet. Besøkt 14. august 2010.
4. ↑  Tore, Rem (16. oktober 2006). «Parodi for spesielt interesserte». Dagbladet. Besøkt 14. august 2010.
5. 1 2 3  Jappée, Gjermund (19. desember 2008). «Treholt som norsk ninja». Dagbladet. Besøkt 14. august 2010.
6. ↑  Thorkildsen, Joakim (26. mars 2010). «Sjekk Trond-Viggo spille kong Olav i ny film». Dagbladet. Besøkt 14. august 2010.
7. ↑  Selås, Jon (13. august 2009). «Mads Ousdal er «Arne Treholt»». Verdens Gang. Besøkt 14. august 2010.
8. ↑  Furuly, Jan Gunnar (10. januar 2010). «Rekordmange norske kinofilmer i 2010». Aftenposten. Besøkt 14. august 2010.
9. ↑  «Her er årets Kanonpris-nominasjoner». *filmweb.no*. 17. mars 2011. Besøkt 1. april 2021.
10. ↑  «Årets Kanonpris-vinnere er kåret». *motages.no*. 5. april 2011. Besøkt 1. april 2021.

Eksterne lenker
---------------

* Offisielt nettsted Rediger på Wikidata
* (en) *Kommandør Treholt & Ninjatroppen* på Internet Movie Database Rediger på Wikidata

* (no) *Kommandør Treholt & Ninjatroppen* i Nasjonalbibliotekets filmografi Rediger på Wikidata

* (en) *Kommandør Treholt & Ninjatroppen* på AllMovie Rediger på Wikidata

* (fr) *Kommandør Treholt & Ninjatroppen* på Allociné Rediger på Wikidata

* (nl) *Kommandør Treholt & Ninjatroppen* på MovieMeter Rediger på Wikidata

* (en) *Kommandør Treholt & Ninjatroppen* på Turner Classic Movies Rediger på Wikidata

* (en) *Kommandør Treholt & Ninjatroppen* på Rotten Tomatoes Rediger på Wikidata
* (no) *Kommandør Treholt & Ninjatroppen* hos Filmweb

| * v
* d
* r
Norske filmer 2010 |
| --- |
| 
* *Asfaltenglene*
* *Brødre i krig*
* *Elias og jakten på havets gull*
* *En ganske snill mann*
* *En helt vanlig dag på jobben*
* *Hjem til jul*
* *Keeper’n til Liverpool*
* *Knerten gifter seg*
* *Kommandør Treholt & Ninjatroppen*
* *Kongen av Bastøy*
* *Limbo*
* *Maskeblomstfamilien*
* *Nokas*
* *Olsenbanden jr. Mestertyvens skatt*
* *Oss & de andre*
* *Pelle Politibil går i vannet*
* *Snøhulemannen*
* *Sykt lykkelig*
* *To brødre*
* *Tomme Tønner*
* *Trolljegeren*
* *Yohan – Barnevandrer*

 |